《贺新郎 都门洗象词同纬云弟赋》
清代·陈维崧

百戏鱼龙聚。昼阴阴、云房冰洞，帝城无暑。日晡波心张水幄，列坐彻侯公主。

其外有、倾城士女。少顷蛮奴乘象至，整鞭梢、踏入金塘去。

喧豗甚，尔何怒。

鼻殷捲尽西山雨。看水面、涛飞海立，银倾雪注。犹记昆明传象战，莋马僰童跋扈。

今已庆、太平寰宇。浴罢含元宣立仗，望赭袍、一朵红云吐。

率百兽，御阶舞。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。